 मानवाधिकार हनन दे मुद्‌दें गी बधाई-चढ़ाईऐ पेश करने जां फ्ही उनेंगी नकारने तक्कर थमां लेईऐ इस मामले च अज्जै तक्कर चलाकी बरती गेई ऐ।  मानवाधिकार हनन दे मामलें दे हल लेई विसैन्यीकरन जरूरी ऐ ब तुंदे कश इन्नी ताकत नेईं ऐ जे तुस फौज दे इक जोआनै गी बी नोहाड़ी तैनाती दी थाहरै थमां ल्हाई सको।  ते फ्ही शुरूआत कुत्थुआं कीत्ती जा?  जेकर शुरूआत कीत्ती जंदी ऐ ते एहदे लेई दलेरी आहलिएं गैहें तो लचीलेपन दी लोड़ होग।  एहदी जिम्मेवारी भारत सरकार ते रिआसती सरकार दी ऐ जिनें मानवाधिकार दे हित च खरी-मति मुंह-जबानी हमदर्दी जताई ते मानवाधिकारें दे हनन दे मामले गी कुसै बी कीमत उप्पर बर्दाश्त नेईं कीत्ते जाने दा नारा दित्ता।  समें दी मंग ऐ जे मानवाधिकर हनन गी बर्दाश्त नेईं कीत्ता जा।  होरने विचारें दी बी कोई कमी नेईं ऐ ते सब्भने थमां पैहले सशस्त्र बल विशेशाधिकार अधिनियम जनेह काले कनूनें गी टहाना पौग।  नोहाड़े परैंत सुरक्षा बलें दी गिनतरी गी घटाने दी शुरूआत करनी होग भाएं ओह इक तुजर्बे दे तौर उप्पर गै कीऽ नेईं कीत्ती जा।  इस गल्ला च बी कोई शक नेईं ऐ जे इख्वानी अजें बी सक्रिय न ते उनेंगी सुरक्षाबलें दा आसरा बी मिले दा ऐ ते जेकर उंदे पुर्नवास दी चैंता कीत्ती जा करदी ऐ तां उनेंगी राजनीति च आहन्नने जां फ्ही आतंकवाद वरोधी अभियानें च इस्तेमाल कीत्ते जाने दी बजाए सरकारी नौकरियां दित्तिआं जानिआं लोड़चदिआं न।  दूआ कारगर उपाऽ दोसिएं गी सजा देने लेई इक कारगार तरीकाकार अपनाए जाने दा ऐ।  किश मामलें च जित्थें कनूनी प्रक्रिआ चला करदी ऐ उत्थें कनून गी नोहाड़ा कम्म करन दित्ता जाना लोड़चदा ऐ ते ताजा मामलें दी जांच पड़ताल इक बारी फ्ही शुरू कीत्ती जानी लोड़चदी ऐ।  शोपियां बलात्कार ते हत्तेआ मामला इक मौका ऐ।  इस्सै चाल्ली दा इक मौका बोमई च बी हा जित्थे सैन्य शिविर गी स्थानांतरित कीत्ते जाने दे परैंत हत्यारें दे खलाफ कोई कारवाई नेईं कीत्ती गेई जदके इस मामले दी जांच रपोर्ट उंदे खलाफ ही। 